CELEX: 32021D2102
Language: lv
Date: 2021-06-28 00:00:00
Title: Padomes Lēmums (ES) 2021/2102 (2021. gada 28. jūnijs) par to, lai Eiropas Savienības vārdā parakstītu un provizoriski piemērotu Kopējās aviācijas telpas nolīgumu starp Eiropas Savienību un tās dalībvalstīm, no vienas puses, un Armēnijas Republiku, no otras puses

1.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 429/15
               
            
         PADOMES LĒMUMS (ES) 2021/2102
         (2021. gada 28. jūnijs)
         par to, lai Eiropas Savienības vārdā parakstītu un provizoriski piemērotu Kopējās aviācijas telpas nolīgumu starp Eiropas Savienību un tās dalībvalstīm, no vienas puses, un Armēnijas Republiku, no otras puses
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 5. un 7. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Padome 2016. gada 1. decembrī pilnvaroja Komisiju sākt sarunas ar Armēnijas Republiku par Kopējās aviācijas telpas nolīgumu. Sarunas tika sekmīgi noslēgtas, 2017. gada 24. novembrī parafējot Kopējās aviācijas telpas nolīgumu starp Eiropas Savienību un tās dalībvalstīm, no vienas puses, un Armēnijas Republiku, no otras puses (“nolīgums”).
                  
               
                     (2)
                  
                  
                     Nolīguma parakstīšana Savienības vārdā un tā provizoriska piemērošana neietekmē kompetenču sadalījumu starp Savienību un tās dalībvalstīm. Šo lēmumu nevajadzētu interpretēt tā, ka ar to tiek izmantota Savienības iespēja īstenot savu ārējo kompetenci jomās, uz kurām attiecas nolīgums un kuras ir dalītā kompetencē, ciktāl Savienība šādu kompetenci vēl nav īstenojusi iekšēji.
                  
               
                     (3)
                  
                  
                     Nolīgums būtu jāparaksta un tas jāpiemēro provizoriski, kamēr tiek pabeigtas procedūras, lai tas stātos spēkā.
                  
               
                     (4)
                  
                  
                     Ir jānosaka procedūra, kas ir jāievēro attiecībā uz nostāju, kura Savienības vārdā ir jāieņem attiecībā uz nolīguma 27. panta 7. punktā minētajiem Apvienotās komitejas lēmumiem par Savienības tiesību aktu iekļaušanu nolīguma II pielikumā,
                  
               IR PIEŅĒMUSI ŠO LĒMUMU.
         
            1. pants
            Ar šo tiek atļauts Savienības vārdā parakstīt Kopējās aviācijas telpas nolīgumu starp Eiropas Savienību un tās dalībvalstīm, no vienas puses, un Armēnijas Republiku, no otras puses, ar noteikumu, ka tas tiks noslēgts (1).
         
         
            2. pants
            Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.
         
         
            3. pants
            Nolīgumu provizoriski piemēro saskaņā ar tā 30. panta 4. un 5. punktu, kamēr tiek pabeigtas procedūras, lai tas stātos spēkā.
         
         
            4. pants
            Komisija ir pilnvarota pēc pietiekami savlaicīgas iepriekšējas apspriešanās ar Padomi vai, ja Padome tā nolemj, tās darba sagatavošanas struktūrām, pieņemt nostāju, kura Savienības vārdā ir jāieņem attiecībā uz nolīguma 27. panta 7. punktā minētajiem Apvienotās komitejas lēmumiem par nolīguma II pielikuma pārskatīšanu, ciktāl tas attiecas uz Savienības tiesību aktu iekļaušanu minētajā pielikumā, vajadzības gadījumā ar nepieciešamajām tehniskajām korekcijām.
         
         
            5. pants
            Šis lēmums stājas spēkā tā pieņemšanas dienā.
         
         
            Luksemburgā, 2021. gada 28. jūnijā
            
               
                  Padomes vārdā –
               
               
                  priekšsēdētāja
               
               M. do C. ANTUNES
            
         
         
            (1)  Skatīt šā Oficiālā Vēstneša 17. lpp.